## Odluka Vijeća za elektroničke medije, klasa: 612-12/10-02/0034 od 9. prosinca 2010.

### NN 144/2010 (22.12.2010.), Odluka Vijeća za elektroničke medije, klasa: 612-12/10-02/0034 od 9. prosinca 2010.

VIJEĆE ZA ELEKTRONIČKE MEDIJE

3661

Na temelju članka 70. stavka 1. Zakona o elektroničkim medijima (»Narodne novine«, broj 153/09) i članka 22. stavka 1. točke 1. Pravilnika o sadržaju i postupku javnog natječaju za davanje koncesije za obavljanje djelatnosti pružanja medijskih usluga televizije i radija (»Narodne novine«, broj 46/10), Vijeće je na 56-10 sjednici održanoj 9. prosinca 2010., a na temelju provedenog Javnog natječaja za davanje koncesija za obavljanje djelatnosti pružanja medijske usluge radija broj 07/10 (»Narodne novine«, broj 112/10) i provedenoga postupka utvrđivanja postojanja uvjeta za davanje koncesije donijelo

ODLUKU

I. Poništava se dio Javnog natječaja za davanje koncesija za obavljanje pružanja medijskih usluga televizije i radija – tablica 2. djelatnost radija – točka 4. šire područje grada Karlovca te gradovi Duga Resa, Ozalj, Jastrebarsko i općine Krašić i Netretić (G-KA).

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Vijeće za elektroničke medije na svojoj 37-10 sjednici održanoj 21. rujna 2010. godine donijelo je Odluku o raspisivanju Javnog natječaja broj 07/10 za davanje koncesije za obavljanje djelatnosti pružanja medijske usluge televizije i radija. Javni natječaj objavljen je u »Narodnim novinama« broj 112/10 od 29. rujna 2010. i u propisanom roku na javni natječaj za davanje koncesija u tablici 2. djelatnost radija pod točkom 4. šire područje grada Karlovca te gradovi Duga Resa, Ozalj, Jastrebarsko i općine Krašić i Netretić (G-KA) ponudu je dostavio ponuditelj Radio 047 d.o.o.

Vijeće je razmatranjem zaprimljene ponude utvrdilo da jedini ponuditelj za davanje koncesije za obavljanje djelatnosti radija za šire područje grada Karlovca te gradovi Duga Resa, Ozalj, Jastrebarsko i općine Krašić i Netretić (G-KA) – Radio 047 d.o.o. nije podnio prijavu koja ispunjava sve uvjete propisane Javnim natječajem.

Utvrđeno je da je ponuda trgovačkog društva Radio 047 d.o.o. zaprimljena u propisanom roku 29. listopada 2010. godine no ponuditelj je 3. studenoga 2010. godine, zaprimljen je dokument ponuditelja – naknadna dopuna Ponude na Javni natječaj broj 07/10 za davanje koncesije za pružanje medijske usluge televizije i radija, CD-om s elektroničkim zapisom.

Natječajnom je dokumentacijom propisano da se ponuda dostavlja u 8 (osam) primjeraka od kojih je 1 (jedan) izvornik s potpisom odgovorne osobe, sve u zatvorenoj omotnici s naznačenim punim nazivom i sjedištem podnositelja ponude i naznakom »Ne otvarati – ponuda na Javni natječaj broj 07/10 za davanje koncesija za obavljanje djelatnosti radija i/ili televizije«. Izvornik se dostavlja i u elektroničkom obliku na odgovarajućem mediju (CD ili DVD).

Ponuditelj Radio 047 d.o.o. dostavio je ponudu koja ne udovoljava uvjetima javnoga natječaja.

Slijedom navedenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/10-02/0034

Urbroj: 567-02/10-03

Zagreb, 9. prosinca 2010.

Ravnatelj Agencije
predsjednik Vijeća
Zdenko Ljevak, dipl. ing., v. r.

Odluka, NN 144/2010-3661